
Veileder for oppstartssamtale Tidlig og tett på - leder
Veilederen skal være et hjelpemiddel til leder ved planlegging og gjennomføring av samtaler angående sykefravær. Den skal blant annet hjelpe til med å få belyst alle sider av en sak, samt forberede deg som leder på hva som kan skje under gjennomføringen av samtalen.
Å skape en god dialog handler om å opprettholde tillitsforholdet mellom leder og ansatt, se muligheter og finne akseptable, hensiktsmessige løsninger. Med andre ord, tilrettelegge for inkluderende arbeidsliv. Jfr Arbeidsmiljøloven § 4-6. Særlig om tilrettelegging for arbeidstakere med redusert arbeidsevne. Tilstedeværende og ansvarlige ledere har positiv innvirkning på arbeidsmiljøet, på arbeidsplassen, i organisasjonen. Konfliktnivået dempes og sykefraværet reduseres. Ledere som tidlig oppdager behovet for en god dialog – og tar den, trygger samarbeidsrelasjoner, og kan formidle både anerkjennelse og tydelige krav og forventninger.
Å være en god leder handler ikke bare om å få jobben gjort, men vel så mye om å vise ansatte at man bryr seg og verdsetter innsatsen. Det styrker både lojalitet og engasjement.
Ansatte er virksomhetens viktigste ressurs. Denne samtalen vil kunne gi rom for åpenhet, tillitsbygging og gode muligheter for å se på løsninger sammen.

Rolleavklaring
Leder er ansvarlig for gjennomføring av samtalen og den videre oppfølgingen. Den ansatte har en medvirkningsplikt (AML § 2-3). Det er forventet at både den ansatte og du som leder oppfyller deres plikter i oppfølgingen.
Hvis det er aktuelt med andre deltakere i møte (HR, BHT, NAV) skal du opplyse om det i innkallingen. Hvis den ansatte ønsker å ha med tillitsvalgt eller annen tillitsperson skal den ansatte opplyse deg om det og selv videreformidle innkallingen.

Forberedelse til samtalen 
Tenk over hvor samtalen skal finne sted, legg vekt på at det er rolige og uforstyrrede omgivelser, og steng av telefonen. Sett av nok tid, men vær åpen for å avslutte tidligere dersom dere ikke kommer videre. Uansett reaksjoner hos den ansatte, må vi regne med at samtalen har satt i gang tanker og følelser. En slik samtale bør derfor ikke foregå på en fredag, før en friperiode eller sent på dagen. Legg en plan for hva du ønsker å oppnå og hvordan du kan gjennomføre samtalen. Husk å lytte til den ansattes behov for å finne gode løsninger. 

Send ut «Veileder for oppstartssamtale for ansatt» og mal for «Oppstartssamtale» sammen med innkallingen.

Noen tips til samtalen: 
· Reserver gjerne møterommet litt lengre enn møtets varighet
· Vise at du bryr deg
· Skap trygghet
· Bruk åpne spørsmål med spørreord som hva, hvordan, hvor, hvem eller når. 
· Unngå å respondere med «ja, men..» eller andre svar som gjør at man går i forsvar.  
· Skap en mulighet for forandring
· Ta pauser i samtalen om nødvendig
· Vær forberedt på ulike reaksjoner hos ansatte

Gå gjennom resultatene fra analyse av fraværet gjort i forkant, gjerne inkludert dokumentasjon fra tidligere sykefraværsoppfølging sammen med den ansatte.
· Er det mønster i fraværet eller annet fravær/permisjoner som påvirker sykefraværet
· Hva har tidligere vært gjort av sykefraværsoppfølging og eventuelle tiltak
· Skyldes fraværet arbeidsmiljø, organisering av jobben og arbeidsbelastning? 
Er fraværet arbeidsrelatert? 
· Hvordan oppleves arbeidsbelastningen? Er det konkrete arbeidsoppgaver som gjør arbeidet krevende? 
· Er det forhold ved arbeidsmiljøet som vanskeliggjør det å gå på jobb? 

Mål for samtalen
[bookmark: _Hlk118199423]All oppfølging forutsetter en overordnet målsetning om at sykefraværet skal reduseres og/eller forebygge frafall fra arbeidslivet. Dette gjennom å legge til rette for en bedre arbeidshverdag som samsvarer med den ansattes arbeidshelse. Utgangspunktet for all oppfølging bør være å få en avklaring på hva den ansatte kan klare. Alternativer kan være å stå i ordinær stilling, annen stilling på egen arbeidsplass eller i virksomheten, eller utenfor virksomheten. 
Hvis den ansatte opplyser om at fraværet er arbeidsrelatert, må du som leder vurdere om forholdene det pekes på er en påregnelig belastning i stillingen eller brudd på arbeidsmiljøloven. Vurderingen trenger du ikke å gjøre i møtet, søk gjerne råd hos din leder eller HR/BHT/NAV etter samtalen. 
I samtalen skal dere sammen sette et mål for oppfølgingen. Det er den ansatte som kjenner egen helse best og det er derfor viktig at dere sammen definerer mål for oppfølgingen.

For å finne varige og bærekraftige løsninger er det viktig at arbeidsgiver ser på mulighetene for tilrettelegging og at arbeidstaker medvirker.

Selve samtalen 
Start samtalen med å ønske velkommen, fortell om bakgrunnen for samtalen og tidsrammen for møtet. Vær direkte, tydelig og konkret. Det er viktig at man skaper trygghet og gode rammer for samtalen ved å lytte og stille åpne spørsmål. 
Informer om at leder ikke har krav på å få vite diagnose, men skal ha opplysning om funksjon opp mot arbeidshelse. 
Den ansatte må få tid og rom til å fortelle om sin situasjon, og å se på mulige løsninger sammen. Hvis dere ikke kommer frem til en løsning eller plan for løsning i dette møtet, avtal nytt tidspunkt for neste møte innen kort tid. 
Bruk gjerne mal «oppstartssamtale» for å strukturere samtalen.  

Avslutning av samtalen 
Oppsummer samtalen ved å gå gjennom det du har notert, sjekk ut om dere har felles forståelse.  
Legg en plan for videre oppfølging og planlegg allerede tidspunkt for neste samtale. Den ansatte har disse punktene med forklaring i sin veileder.
1. Fortsette i egen stilling med nåværende arbeidsoppgaver	       
2. Annen stilling på egen arbeidsplass	
3. Annen stilling i organisasjonen
4. Arbeid utenfor organisasjonen

Referatet signeres av begge parter før det arkiveres i personalmappen.
Hvis det fremkommer forhold du er usikker på hvordan du skal følge opp, bør du kontakte nærmeste leder eller HR-avdelingen.

